לינדה לאבלייס

לינדה לאבלייס (באנגלית: Linda Lovelace; שמה האמיתי: לינדה סוזאן בורמן; 10 בינואר 1949 - 22 באפריל 2002) הייתה שחקנית פורנוגרפיה אמריקאית, שנודעה בעיקר בשל תפקידה בסרט "גרון עמוק" מ-1972. מאוחר יותר הפכה לאחת המבקרות החריפות של תעשיית הפורנוגרפיה. לאבלייס נולדה ברובע הברונקס שבניו יורק כלינדה סוזן בורמן להורים קתולים. אביה היה שוטר ואמה מלצרית. היא למדה בבית ספר קתולי פרטי ביונקרס ובית ספר תיכון בהרטסדייל במדינת ניו יורק. כינויה בתיכון היה "גברת קדושה" כיוון ששמרה מרחק בדייטים כדי להימנע מפעילות מינית. כשהייתה בת 16 עקרה משפחתה לפלורידה ובגיל 20 ילדה את בנה הראשון, שנמסר לאימוץ. בגיל 21 חזרה לניו יורק במטרה ללכת לבית ספר למחשבים. היא נפצעה קשה בתאונת דרכים בשנת 1970 ונזקקה לעירוי דם. היא חזרה לפלורידה, לבית הוריה כדי להחלים. שם פגשה את צ'אק טריינור, בחור אלים שהפך למנהלה, סרסורה ומאוחר יותר בעלה. בהשפעתו החלה לאבלייס בקריירה בתעשיית הפורנוגרפיה כאשר הסרטים הראשונים היו סרטי פורנו קצרים, בהם סרטון פטיש לכפות רגליים. בשנת 1969 הופיעה בסרטון "Dog Fucker" (הידוע גם בשם "Dogarama"), כאשר היא מוצגת מקיימת יחסי מין עם כלב. לימים תספר לאבלייס כי יחסי המין עם הכלב לא נעשו מרצון וכי הם נכפו עליה על ידי בעלה. בשנת 1971, היא כיכבה בסרט הכולל משחקי שתן. ב-1972 כיכבה לאבלייס בסרט "גרון עמוק" שנחשב פורץ דרך, הוקרן בכל העולם ונחשב לסרט הפורנוגרפי המצליח ביותר מבחינה כספית בכל הזמנים. לאבלייס גילחה במהלך הסרט את שער הערווה וקיימה בו מין אנאלי, שני מעשים שלא היו מקובלים בקולנוע באותה עת. בדצמבר 1973, החלה לשחק בתיאטרון בפילדלפיה. בשנת 1975, היא התגרשה מטריינור וב-1976 נישאה ללארי מרצ'יאנו ולזוג נולדו שני ילדים: דומיניק ולינדזי. מרצ'יאנו היה אלכוהוליסט שהתעלל מילולית בה ובילדיה ואף הכה אותה תכופות. הזוג התגרש ב-1996. לאחר "גרון עמוק" השתתפה לאבלייס רק בעוד שני סרטים, שלא היו פורנוגרפיים ונכשלו בקופות - סרט ההמשך "גרון עמוק חלק שני" (אין להתבלבל עם הסרט "גרון עמוק 2", שהוא כן סרט פורנוגרפי ואינו קשור ל"גרון עמוק" המקורי) ו"לינדה לאבלייס לנשיאות". ב-1980 פרסמה את ספרה האוטוביוגרפי "Ordeal", בו סיפרה על כך שנאנסה במהלך הקריירה שלה בתעשיית הפורנו. באותה שנה הצטרפה לקבוצה פמיניסטית המתנגדת לתעשיית הפורנוגרפיה והייתה בין הפעילות בתנועה. היא דיברה בפני קבוצות פמיניסטיות ותלמידי אוניברסיטאות והופיעה בשימועים של הממשל בנושאי פורנוגרפיה. לאבלייס טענה כי במשך כל שנותיה בתעשייה היא נוצלה ושועבדה לעשות דברים כנגד רצונה. ב-1986 העידה בפני ועדת הפורנוגרפיה של התובע הכללי וטענה כי כאשר צופים בסרט "גרון עמוק", בעצם צופים בה נאנסת, וציינה שזהו פשע שהסרט עדיין מוצג. ב-1986 פרסמה את ספרה "Out of Bondage" בו היא מספרת על חייה אחרי 1974. לאבלייס לקתה בדלקת כבד כתוצאה מעירוי דם שקיבלה לאחר התאונה ב-1970. כתוצאה מכך נזקקה ב-1987 להשתלת כבד. ב-3 באפריל 2002 איבדה שליטה על רכבה שהתהפך פעמיים. היא סבלה מפציעות קשות וטראומה וב-22 באפריל 2002 נותקה ממכשירי ההחייאה ונפטרה בבית החולים בדנוור שבקולורדו. למרות הצלחתו המסחררת של הסרט "גרון עמוק", שלפי הערכות גרף בין מאה מיליון לשש מאות מיליון דולרים, לאבלייס נפטרה ענייה. היא סיפרה שקיבלה רק 1,250 דולרים עבור השתתפותה בסרט, אותם לקח בעלה. ב-2005 יצא הסרט הדוקומנטרי "בתוך גרון עמוק", על הפקת הסרט "גרון עמוק" ובקריינות של דניס הופר. ב-2005 הוחל בהפקת סרט על חייה של לינדה לאבלייס בשם "לאבלייס", בכיכובה של קורטני לאב, ואולם הפקתו מעולם לא הושלמה. ב-2013 יצא לאקרנים הסרט "לאבלייס" המבוסס על סיפור חייה, בכיכובה של אמנדה סייפריד. על שמה של לינדה לאבלייס נקראה בשנת 1986 שפת התכנות לינדה (אנ'), כמשחק מילים על שפת התכנות עדה, הקרויה על שם עדה לאבלייס. מדיה וקבצים בנושא לינדה לאבלייס בוויקישיתוף לינדה לאבלייס, במסד הנתונים הקולנועיים IMDb (באנגלית) לינדה לאבלייס, באתר AllMovie (באנגלית) לינדה לאבלייס, באתר Rotten Tomatoes (באנגלית) לינדה לאבלייס, במסד הנתונים הקולנועיים KinoPoisk (ברוסית) לינדה לאבלייס, באתר MusicBrainz (באנגלית) לינדה לאבלייס, באתר Discogs (באנגלית) הסרט גרון עמוק, באתר עין הדג מרב יודילוביץ', מתה כוכבת הסרט "גרון עמוק", באתר ynet, 23 באפריל 2002 הגרון העמוק סוף סוף שותק(הקישור אינו פעיל), באתר ברכה גולשת, יוני 2002 דנה קסלר, דלקת בגרון: 2012 היא השנה של כוכבת "גרון עמוק", באתר nrg‏, 5 במרץ 2012 ירון רוולסצ'י‏, ספיריטס: לאבלס לינדה, באתר וואלה, 22 במאי 2013 לינדה לאבלייס, באתר "Find a Grave" (באנגלית) John Markoff, David Gelernter's Romance With Linda, New York Times, January 19, 1992